南陽公請東櫻桃亭子春讌
作者：孟郊
朝代：唐

paragraphs: 萬木皆未秀，一林先含春。
此地獨何力，我公布深仁。
霜葉日舒卷，風枝遠埃塵。
初英濯紫霞，飛雨流清津。
賞異出囂雜，折芳積懽忻。
文心茲焉重，俗尚安能珍。
碧玉粧粉比，飛瓊穠豔均。
鴛鴦七十二，花態併相新。
常恐遺秀志，迨茲廣讌陳。
芳菲爭勝引，歌詠竟良辰。
方知戲馬會，永謝登龍賓。